Diari Oficial de la Generalitat Valenciana


Sumari del DOGV 8174, del 21-11-2017 (2017/10843)

RESOLUCIÓ de 31 d'octubre de 2017, de la Direcció General de Centres i Personal Docent, per la qual es regula la fase de pràctiques de les persones aspirants seleccionades en els procediments selectius per a ingrés als cossos docents convocats per les ordres 15/2017 i 16/2017, de 10 d'abril, de la Conselleria d'Educació, Investigació, Cultura i Esport.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8174

Data del DOGV
:   21-11-2017

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2017/10611


Data del document
:   31-10-2017

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * concurs administratiu

RESOLUCIÓ de 31 d'octubre de 2017, de la Direcció General de Centres i Personal Docent, per la qual es regula la fase de pràctiques de les persones aspirants seleccionades en els procediments selectius per a ingrés als cossos docents convocats per les ordres 15/2017 i 16/2017, de 10 d'abril, de la Conselleria d'Educació, Investigació, Cultura i Esport. [2017/10209]  
  
Per les ordres 15/2017 i 16/2017, de 10 d'abril, de la Conselleria d'Educació, Investigació, Cultura i Esport (DOGV 8019, 11.04.2017), es van convocar procediments selectius per a l'ingrés als cossos docents de professors tècnics de Formació Professional i de professors d'Arts Plàstiques i Disseny.  
D'acord amb el que estableix la base 7.4 de les ordres mencionades, les persones aspirants seleccionades hauran de realitzar un període de pràctiques que formarà part del procés selectiu i que tindrà per objecte comprovar la seua aptitud per a la docència. Així mateix, en les bases s'estableix que el desenvolupament de la fase de pràctiques es regularà per resolució de la Direcció General de Centres i Personal Docent.  
En virtut del que s'ha exposat, aquesta direcció general, fent ús de les funcions atribuïdes pel Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport (DOCV 7620, 22.09.2016), ha resolt regular la fase de pràctiques de les persones aspirants seleccionades en els esmentats procediments selectius d'acord amb el procediment següent:  
  
Primer. Realització de la fase de pràctiques  
Hauran de realitzar la fase de pràctiques les persones aspirants seleccionades en el procediment selectiu d'ingrés en el cos de professors tècnics de Formació Professional, nomenades funcionàries en pràctiques per Resolució de 5 setembre de 2017, del director general de Centres i Personal Docent (DOGV 8132, 21 de setembre; correcció d'errades DOGV 8133, de 22 de setembre), i en el procediment selectiu d'ingrés en el cos de professors d'Arts Plàstiques i Disseny, nomenades funcionàries en pràctiques per Resolució de 5 de setembre de 2017, del director general de Centres i Personal Docent (DOGV 8130, 19 de setembre).  
  
Així mateix, hauran de realitzar aquesta fase les persones que, després del corresponent ajornament legal o per la seua qualificació com a no aptes en anteriors fases de pràctiques, estiguen en condicions de ser avaluades, així com les que per haver ingressat en virtut d'execució de sentència hagen de realitzar-la en aquest curs.  
  
Segon. Comissions qualificadores  
1. L'avaluació de la fase de pràctiques serà realitzada per comissions qualificadores.  
2. En cada direcció territorial d'Educació, Investigació, Cultura i Esport es constituirà, almenys, una comissió qualificadora per al personal funcionari en pràctiques del cos de professors tècnics de Formació Professional i una altra per al personal funcionari en pràctiques del cos de catedràtics d'Arts Plàstiques i Disseny. No obstant això, podrà constituir-se més d'una comissió atenent el nombre de persones aspirants.  
  
3. Les comissions qualificadores estaran integrades per:  
- El cap o la cap de la Inspecció Territorial d'Educació corresponent o, si és el cas, un inspector o inspectora designat per aquest, que actuarà presidint la comissió.  
- Dos inspectors o inspectores d'educació i dos directors o directores de centre, designats per la persona titular de la direcció territorial d'Educació, Investigació, Cultura i Esport, que actuaran com a vocals.  
  
- La persona titular de la gestió de personal de la corresponent direcció territorial, o funcionari o funcionària en qui delegue, que actuarà exercint les funcions de secretaria, amb veu però sense vot.  
4. El nomenament dels membres de les comissions qualificadores, així com les substitucions de les persones que per causes justificades hagen de causar baixa, serà realitzat per la direcció territorial d'Educació, Investigació, Cultura i Esport corresponent.  
5. Les comissions s'hauran de constituir dins del termini de cinc dies hàbils comptats des de l'endemà de la publicació de la present resolució en el Diari Oficial de la Generalitat Valenciana. La constitució de les comissions no podrà tindre lloc sense la presència de tots els membres que la integren, llevat que concórreguen circumstàncies especials l'apreciació de les quals correspondrà al respectiu titular de la direcció territorial corresponent. De l'acte de constitució s'alçarà acta, que serà remesa en el termini de 10 dies hàbils a la Subdirecció General de Personal Docent.  
6. Les comissions qualificadores coordinaran les activitats d'inserció en el centre i les activitats de formació que hauran de realitzar les persones candidates, designaran les persones tutores i avaluaran les persones aspirants al final del procés, i resoldran, si és el cas, els dubtes que es plantegen en l'aplicació del que disposa la present resolució.  
  
  
Tercer. Designació de les persones tutores  
1. Per al personal funcionari en pràctiques, les persones tutores seran designades entre el professorat funcionari de carrera, preferentment del corresponent cos de catedràtics, que posseïsca, almenys, cinc anys de servei, sempre que siga possible, i que estiga destinat en el centre en què la persona aspirant desenvolupe les pràctiques.  
2. Les persones tutores i els que realitzen les pràctiques compartiran la responsabilitat sobre la programació dels ensenyaments de les persones aspirants. Les funcions de les persones tutores consistiran a assessorar, informar i acompanyar el personal funcionari en pràctiques sobre els següents aspectes del centre:  
- Projecte educatiu de centre: elaboració i procés d'aplicació.  
  
- Projecte curricular (d'etapa): elaboració i procés d'adequació.  
  
- Memòria administrativa: document d'organització del centre, estadística, instal·lacions i equipament.  
- Participació de la comunitat educativa i coordinació didàctica.  
Per al correcte desenvolupament d'aquestes funcions, les persones tutores hauran d'assistir, almenys, a dues sessions de classe mensuals de les que impartisquen les persones en pràctiques i, alhora que observen el seu treball amb l'alumnat, els orientaran en tot el que els presente dificultat o requerisca una atenció especial.  
La Conselleria d'Educació, Investigació, Cultura i Esport oferirà formació específica a les persones tutores per a donar suport al desenvolupament d'aquestes funcions, tant en els continguts concrets sobre els quals ha d'informar, com en el procés d'acompanyament en si mateix.  
5. Al final del període de pràctiques la persona tutora emetrà un informe en què expressarà la seua valoració sobre els aspectes que es contenen en l'annex d'aquesta resolució, així com altres dades que considere d'interés, i el remetrà a la comissió qualificadora.  
6. Una vegada finalitzat el període de pràctiques, la persona titular de la Inspecció Territorial d'Educació emetrà un certificat en què conste la relació de tot el professorat que ha tutoritzat de manera satisfactòria les pràctiques regulades per aquesta resolució, amb indicació del document nacional d'identitat, cognoms, nom, cos i centre de destinació. Aquest certificat serà remés al Servei de Formació del Professorat per a la inscripció en el registre de formació del professorat dels que hagen tutoritzat de manera satisfactòria aquesta activitat.  
  
  
Quart. Activitats durant la fase de pràctiques  
1. Les activitats d'inserció en el centre consistiran en l'exercici d'activitats tutelades per les persones tutores en relació amb la programació didàctica i l'avaluació de l'alumnat, així com la informació sobre el funcionament dels òrgans de govern, participació i coordinació del centre, amb especial atenció a la tutoria de l'alumnat i la gestió de l'aula.  
2. Les activitats de formació consistiran en la realització de:  
a) Una acció formativa de la modalitat curs d'almenys 30 hores de duració a triar entre les convocades pel Servei de Formació del Professorat o pels CEFIRE (centres de formació, innovació i recursos educatius) de la Comunitat Valenciana. Aquesta activitat versarà sobre les línies de formació recollides en el Pla anual de formació del curs 2017-2018, regulat per la Resolució de 5 d'octubre de 2017, de la Secretaria Autonòmica d'Educació i Investigació. La inscripció haurà de fer-la la persona interessada, comunicant al coordinador de l'activitat que desitja utilitzar la participació en aquesta activitat per a complir amb el requisit de formació establit en aquest apartat.  
  
b) Un mòdul a distància de prevenció de riscos laborals de 15 hores de duració, el qual es realitzarà per a complir el que disposa la Llei 31/1995, de 8 de novembre, de prevenció de riscos laborals. La inscripció del personal funcionari en pràctiques en aquesta activitat es realitzarà d'ofici des del Servei de Formació del Professorat i es comunicarà a totes les persones participants la forma d'accés.  
  
3. Acreditació i certificació de la formació  
No seran vàlides, per a complir amb els requisits de formació establits en aquesta resolució, les accions formatives realitzades per altres administracions educatives o per entitats col·laboradores.  
De cap de les participacions en activitats de formació del professorat, realitzades per a complir amb el requisit de formació establit en aquesta convocatòria, s'emetrà certificat de participació per a les persones interessades.  
Les persones aspirants seleccionades en anteriors fases de pràctiques, que hagen realitzat les activitats de formació establides i els haja sigut autoritzada la pròrroga de la dita fase, quedaran exonerades de les activitats de formació i es reconeixerà la formació realitzada.  
4. Les persones aspirants elaboraran un informe final en què reflectiran el treball realitzat durant el període de pràctiques, les dificultats que hi hagen trobat i els suports rebuts. Aquest informe serà entregat al final de la fase de pràctiques a la comissió qualificadora.  
  
  
Cinqué. Avaluació de les persones aspirants  
1. L'avaluació de les persones aspirants serà efectuada per les comissions qualificadores, tenint en compte els aspectes següents:  
- L'informe final elaborat pel personal funcionari en pràctiques.  
  
- Els informes emesos per la persona tutora, per la direcció del centre i per l'inspector o inspectora responsable del centre en què estiga destinat el personal funcionari en pràctiques.  
- L'acreditació de les activitats formatives realitzades.  
2. Els informes de la persona tutora i de la direcció del centre s'ajustaran als models que figuren en l'annex d'aquesta resolució i els distints aspectes avaluables s'expressaran en els termes satisfactori o no satisfactori.  
L'informe de l'inspector o inspectora d'educació del centre en què presta serveis el personal funcionari en pràctiques es realitzarà d'acord amb el model que elaboren les comissions qualificadores territorials. Aquest informe s'afegirà als de la persona tutora i de la direcció del centre perquè, junt amb l'informe final realitzat pel personal funcionari en pràctiques, servisquen per a l'avaluació que haja de fer la comissió qualificadora.  
3. Respecte de la formació exigida, una vegada finalitzat el període de pràctiques, el Servei de Formació del Professorat certificarà i comunicarà a les comissions qualificadores a través de la Inspecció General d'Educació la formació realitzada pel personal funcionari en pràctiques per a complir amb els requisits de formació establits en aquesta resolució.  
4. L'avaluació de la comissió qualificadora s'expressarà en termes d'apte o no apte, tenint en compte que quan la qualificació siga de no apte haurà de ser motivada.  
5. Les comissions qualificadores no podran redactar acta definitiva d'apte o no apte sense la presència, almenys, del president o presidenta, del secretari o secretària i de la meitat de les persones que formen part de la comissió. En tot cas, si després de constituïda la comissió, raons de força major o causes imprevistes determinen la impossibilitat de la compareixença d'algun dels membres, s'haurà de comunicar aquesta circumstància a la direcció territorial corresponent, que resoldrà allò que corresponga.  
6. Cada comissió qualificadora emetrà una acta al final del període ordinari de les pràctiques, a què es refereix l'apartat 7.1 d'aquesta resolució, on s'indiquen les persones aspirants avaluades fins a l'esmentada data, i la traslladaran al titular de la corresponent direcció territorial, que remetrà els originals de totes les comissions avaluadores a la Subdirecció General de Personal docent abans de finalitzar el mes d'abril.   
  
En el cas que hi haja aspirants que hagen sol·licitat a la comissió una ampliació del termini per a l'avaluació de les pràctiques, segons l'apartat 7.2 d'aquesta resolució, aquesta emetrà una altra acta al finalitzar el curs lectiu on s'indiquen les persones pendents de l'avaluació, i la remetran igualment al titular de la corresponent direcció territorial, que remetrà els originals a la Subdirecció General de Personal Docent la primera setmana del mes de juliol.  
Si les comissions qualificadores ho estimen necessari, podran emetre un informe complementari sobre el desenvolupament de les seues actuacions, que adjuntaran a les actes.  
7. Les persones aspirants que no superen la fase de pràctiques per haver sigut declarades no aptes podran incorporar-se, amb les persones aspirants seleccionades del següent procediment selectiu i/o promoció que es convoque, per a repetir, per una sola vegada, la realització de la fase de pràctiques.  
Els que no s'incorporen per a repetir la fase de pràctiques o els que siguen declarats no aptes per segona vegada perdran tots els drets al seu nomenament com a personal funcionari de carrera, mitjançant una resolució motivada de la Direcció General de Centres i Personal Docent.  
  
  
Sisé. Examen de vigilància de la salut  
El personal funcionari en pràctiques serà sotmés a un examen de vigilància de la salut en compliment del que estableix l'article 22 de la Llei 31/1995, de 8 de novembre, de prevenció de riscos laborals, a l'efecte de determinar la seua aptitud medicolaboral per a l'exercici de les funcions habitualment desenvolupades en el cos corresponent. A aquest efecte, l'òrgan competent en la prevenció de riscos laborals del sector docent no universitari citarà el personal funcionari en pràctiques.  
Una vegada finalitzat l'examen de salut i abans del 31 de maig, aquest òrgan emetrà un informe d'avaluació de l'aptitud medicolaboral que s'expressarà en termes d'apte o no apte, i en cas de declarar-se no apte s'adjuntarà la motivació.  
Els que no obtinguen l'esmentada aptitud medicolaboral com a conseqüència de l'examen de vigilància de la salut o es neguen a realitzar-lo perdran tots els drets adquirits fins aquest moment, mitjançant una resolució motivada de la Direcció General de Centres i Personal Docent, i no podran ser nomenats com a personal funcionari de carrera.  
  
  
Seté. Duració de les pràctiques. Ampliació i pròrroga  
1. De conformitat amb el que preveu la base 12 de les ordres 15/2017 i 16/2017 esmentades, la duració de la fase de pràctiques serà d'un curs escolar, i caldrà un mínim de sis mesos de serveis efectius per a procedir a avaluar-les. Les pràctiques es consideraran concloses a l'efecte de l'avaluació el dia 15 de març de 2018 per als que s'hagen incorporat a realitzar-les abans del 15 de setembre de 2017 i hagen prestat serveis efectius durant un període de sis mesos.  
  
2. No obstant això, els funcionaris en pràctiques que abans del 15 de març de 2018 no puguen prestar serveis efectius el mínim de sis mesos previst en el paràgraf anterior, ho comunicaran a la comissió avaluadora i sol·licitaran una ampliació del termini per a l'avaluació de les pràctiques pel temps necessari per a completar els sis mesos exigits, dins del mateix curs escolar. Per a això, les comissions es consideraran constituïdes amb caràcter permanent fins a la finalització del present curs escolar per a dur a terme l'avaluació dels funcionaris en pràctiques a què es refereix el present apartat.  
3. Les persones aspirants que amb l'ampliació del termini previst en el paràgraf anterior tampoc puguen completar el mínim de sis mesos de serveis efectius durant el present curs 2017-2018 establit per a l'avaluació d'aquesta fase del procés selectiu, per causes degudament justificades i apreciades per la Direcció General de Centres i Personal Docent, hauran de presentar abans del 31 de maig de 2017 una sol·licitud de pròrroga per a la realització de les pràctiques, dirigida a la mateixa direcció general, la qual resoldrà sobre la seua autorització per resolució expressa. Si s'estima la seua sol·licitud, no seran qualificats per la comissió de valoració i s'incorporaran a aquesta fase en el procediment següent, o si és el cas, en el curs següent. No obstant això, la sol·licitud de pròrroga podrà ser autoritzada per una sola vegada.  
  
Contra la present resolució, que posa fi a la via administrativa, es podrà interposar un recurs potestatiu de reposició davant de la Direcció General de Centres i Personal Docent en el termini d'un mes comptat des de l'endemà de la publicació, de conformitat amb el que preveuen els articles 114, 123 i 124 de la Llei 39/2015, d'1 d'octubre, del procediment administratiu comú de les administracions públiques, o plantejar directament un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació, d'acord amb els articles 10, 14 i 46 la Llei 29/1998, de 13 de juliol, reguladora de la jurisdicció contenciosa administrativa.  
  
València, 31 d'octubre de 2017.- El director general de Centres i Personal Docent: José Joaquín Carrión Candel.